25.5.2023
SK
Úradný vestník Európskej únie
C 184/37
4.4.
EHSV sa okrem toho domnieva, že veľmi dôležité je poskytovať investorom informácie a transparentnosť v otázkach súvisiacich s odporovacími žalobami, vyhľadávaním majetku, povinnosťami a zodpovednosťami štatutárnych orgánov, predajom spoločnosti ako podniku s predpokladom nepretržitého pokračovania v činnosti „postupom pre-pack“, so spúšťacím mechanizmom platobnej neschopnosti, s osobitným režimom platobnej neschopnosti pre mikropodniky a malé podniky, ako aj s poradím pohľadávok a výbormi veriteľov.
4.5.
EHSV takisto víta skutočnosť, že v návrhu sa zavádza osobitný postup na uľahčenie a urýchlenie likvidácie mikropodnikov, ktorý týmto podnikom umožní nákladovo efektívnejšie insolvenčné konanie.
Tieto opatrenia podporujú aj riadnu likvidáciu mikropodnikov „bez aktív“, čím sa rieši problém, že niektoré členské štáty odmietajú prístup k insolvenčnému konaniu, ak je predpokladaná zostatková hodnota nižšia ako trovy súdneho konania.
EHSV zdôrazňuje, že ide približne o 90 % prípadov platobnej neschopnosti v EÚ, a preto považuje tento postup za veľmi významný.
4.6.
Hoci EHSV súhlasí s týmto osobitným postupom, upozorňuje na to, že požiadavky na vykonávanie týchto úloh vnútroštátnymi súdmi v súlade s článkom 12ff smernice môžu viesť k nadmernému zaťaženiu vnútroštátnych súdnych systémov, ak budú zodpovedné za posúdenie toho, či je mikropodnik skutočne platobne neschopný, a za vedenie potrebných zdĺhavých konaní.
Výbor sa domnieva, že by to čiastočne zmarilo účel navrhovaného právneho predpisu.
EHSV vo svojich predchádzajúcich stanoviskách (9) uviedol, že systematické využívanie súdov nemusí byť uprednostňovanou možnosťou, a odporučil zriadiť nové orgány, ktoré by prevzali zodpovednosť za túto úlohu.
Účinné zapojenie správcov konkurznej podstaty sa ukázalo byť prospešné najmä pre zle organizovaných mikropodnikateľov v zjednodušenom konkurznom konaní a EHSV sa domnieva, že zapojenie týchto správcov by sa malo dôkladne zvážiť (10).
4.7.
EHSV tiež odporúča, aby správcovia mali v prípade oprávnených záujmov priamy a rýchly prístup k vnútroštátnym registrom majetku bez ohľadu na to, v ktorom členskom štáte boli vymenovaní.
Poukazuje aj na to, že takéto registre ešte neboli vytvorené vo všetkých členských štátoch, a naliehavo vyzýva príslušné orgány, aby túto situáciu urýchlene napravili.
4.8.
V záujme efektívnosti EHSV víta návrh postupov pre-pack, v rámci ktorých sa predaj podniku dlžníka (alebo jeho časti) pripraví a dohodne pred formálnym začatím insolvenčného konania.
Tým sa umožní uskutočniť predaj a získať výťažok zo speňaženia majetku krátko po začatí formálneho insolvenčného konania, ktoré má za cieľ likvidáciu spoločnosti.
EHSV však varuje pred návrhom v článku 27 uložiť zmluvným stranám, napr. dodávateľom podniku, ktorý vstupuje do insolvenčného konania, povinnosť podpisovať nesplnené zmluvy, ktoré sa potom postúpia nadobúdateľovi podniku bez súhlasu protistrany.
To ich totiž umelo viaže na zmluvného partnera, ktorého si nikdy nevybrali, ani nepreverili, a obmedzuje ich podnikateľskú slobodu.
Ešte viac to platí o pracovníkoch, ktorých právo na slobodnú voľbu povolania nesmie byť porušené nútenou zmenou zamestnávateľa.
EHSV preto vyzýva Komisiu, Parlament a Radu, aby tento návrh zrevidovali.
Okrem toho by sa malo aj počas postupu pre-pack posilniť prípadné spolupôsobenie veriteľského výboru a kontrola z jeho strany.
4.9.
EHSV takisto poukazuje na to, že smernica sa v skutočnosti nezaoberá otázkou zbližovania stanovených poradí pohľadávok, ani neobsahuje definíciu dôvodov insolventnosti.
Keďže ide o kľúčovú požiadavku pre harmonizované insolvenčné konania, EHSV vyjadruje hlboké poľutovanie nad tým, že Komisia v tejto veci nepokročila.
4.10.
Ani spúšťacie faktory platobnej neschopnosti nie sú v návrhu dostatočne zohľadnené, a to aj napriek opačným tvrdeniam uvedeným v oznámení o smernici.
V návrhu sa uvádza, že dva zvyčajné spúšťacie faktory v členských štátoch na začatie štandardného insolvenčného konania sú test zastavenia platieb a test súvahy.
4.11.
S cieľom zjednodušiť insolvenčné konania, čo EHSV v zásade podporuje, sa v smernici navrhuje, aby sa ako kritérium na začatie zjednodušeného likvidačného konania stanovila neschopnosť splácať dlhy v čase ich splatnosti.
Namiesto poskytnutia usmernenia o tom, ako vymedziť konkrétne podmienky, za ktorých je toto kritérium splnené, sa v návrhu od členských štátov žiada, aby samy vymedzili tento bod, čím sa stráca možnosť dosiahnutia súdržnosti v celej EÚ.
(9) (10)
Vrátane stanoviska EHSV na tému Platobná neschopnosť podnikov (Ú. v.
EÚ C 209, 30.6.2017, s. 21).
The World Bank, Principles for effective Insolvency and Creditor/debtor Regimes, revidované vydanie 2021, zásady c6.1 a c19.6.